Document ID: 32000R2012

Padomes Regula (EK) Nr. 2012/2000
(2000. gada 21. septembris),
ar ko groza 1994. gada Pievienošanās akta 9. protokola 4. pielikumu un Regulu (EK) Nr. 3298/94 attiecībā uz ekopunktu sistēmu smagajiem kravas transportlīdzekļiem, kas tranzītā šķērso Austrijas teritoriju
EIROPAS SAVIENĪBAS PADOME,
ņemot vērā Austrijas, Somijas un Zviedrijas Pievienošanās aktu un jo īpaši tā 9. protokola 11. panta 2. punktu un 16. pantu,
saskaņā ar 9. protokolā izklāstīto procedūru,
tā kā:
(1) Pievienošanās akta 9. protokolā ir paredzēts īpašs režīms attiecībā uz smago kravas transportlīdzekļu tranzītu cauri Austrijas teritorijai, pamatojoties uz tranzīta tiesību (ekopunktu) sistēmu. Tabula ekopunktu sadalei dalībvalstīm ir protokola 4. pielikumā.
(2) Pievienošanās akta 9. protokola 11. panta 2. punkta c) apakšpunktā ir prasība Komisijai noteikt attiecīgus pasākumus saskaņā ar šā protokola 5. pielikuma 3. punktu, ja tādu tranzīta braucienu skaits cauri Austrijas teritorijai, kam vajadzīgi ekopunkti, jebkurā gadā pārsniedz 1991. gadam noteikto references skaitli par vairāk nekā 8 %.
(3) Protokola 5. pielikuma 3. punktā ir izklāstīti noteikumi, lai konstatētu pārskatīto ekopunktu skaitu, kas jādara pieejams, ja ir pārsniegts 1991. gada references skaitlis.
(4) Iepriekš minētajā 11. panta 2. punkta c) apakšpunktā noteiktais limits ir pārsniegts 1999. gadā. Protokola 5. pielikuma 3. punktā noteiktās aprēķina metodes piemērošana novedīs pie pieejamo ekopunktu kopējā skaita samazināšanās.
(5) Pievienošanās akta 9. protokols jāpiemēro saskaņā ar Līgumā noteiktajām pamatbrīvībām. Tādēļ obligāti jāveic pasākumi, kas var nodrošināt preču brīvu apriti un iekšējā tirgus nevainojamu darbību.
(6) Pilna apjoma ekopunktu samazināšanai tikai un vienīgi 2000. gadā būtu nesamērīgas sekas attiecībā uz noteiktajiem mērķiem un nodomiem, un tā pārtrauktu tranzīta pārvadājumus cauri Austrijas teritorijai. Tāpēc kopējā ekopunktu skaita samazināšanai būtu jāilgst no 2000. līdz 2003. gadam.
(7) Ekopunktu samazināšanas proporcionalitātes labad tāpat nepieciešams, lai tām dalībvalstīm, kuras visvairāk veicinājušas 8 % limita pārsniegšanu, samazinātu iedalītos ekopunktus, nodrošinot atbilstību kopējam samazinājumam. Tādēļ jāpārskata ekopunktu sadales principi dalībvalstīm.
(8) Lai nodrošinātu ekopunktu pieejamā skaita visefektīvāko izmantošanu, veicami pasākumi, lai turpmāk mudinātu dalībvalstis atdot neizmantotos ekopunktus Komisijai atkārtotai sadalei.
(9) Dzelzceļa kravu pārvadājumu intensīvāka izmantošana kombinētajos pārvadājumos, jo īpaši dzelzceļa/autoceļu pārvadājumos (Rollende Landstraße), ir mazāk kaitīga videi nekā autopārvadājumi, un tai ir perspektīvas samazināt grūtības ar pieejamo ekopunktu skaitu; būtu neatlaidīgi jāveicina dzelzceļa pārvadājumu efektīvāka izmantošana, cita starpā pārskatot vietu rezervēšanu; šādu pasākumu sekas būtu jākontrolē.
(10) Attiecīgi būtu jāgroza 9. protokola 4. pielikums un Komisijas Regula (EK) Nr. 3298/94 [1].
(11) Saskaņā ar 9. protokola 16. pantu izveidotā komiteja nav sniegusi atzinumu par priekšlikumā paredzētajiem pasākumiem; saskaņā ar 9. protokola 16. panta 3. punktu Komisija nekavējoties iesniedz Padomei priekšlikumu par veicamajiem pasākumiem,
IR PIEŅĒMUSI ŠO REGULU.
1. pants
Austrijas, Somijas un Zviedrijas Pievienošanās akta 9. protokola 4. pielikumu groza šādi:
"Gads | Ekopunktu daudzums procentos | ES (15 dalībvalstu) paredzētie ekopunkti |
(1) | (2) | (3) |
2000 | 48,5 % | 11428150 |
2001 | 47,2 % | 11121897 |
2002 | 43,5 % | 10250317 |
2003 | 39,6 % | 9321531" |
2. pants
Ar šo Regulu (EK) Nr. 3298/94 groza šādi:
1. Ar šādu tekstu aizstāj 6. panta 2. punkta otro daļu:
"Apstākļos, kādi paredzēti 9. protokola 11. panta 2. punkta c) apakšpunktā, ekopunktu skaitu samazina. Samazinājumu aprēķina, izmantojot 9. protokola 5. pielikuma 3. punktā noteikto metodi. Šādi aprēķinātais ekopunktu samazinājums aptver vairākus gadus."
2. Šādu daļu pievieno 7. pantam:
"3. Komisija katru gadu paziņo katrai dalībvalstij piešķirto ekopunktu skaitu, kas 1. februārī ir bijuši derīgi izmantošanai iepriekšējā gadā un palikuši neizmantoti, un nav atdoti Komisijai saskaņā ar 2. punktu. Ja neizmantotais daudzums pārsniedz 2 % no dalībvalstij piešķirto ekopunktu skaita, Komisija atņem līdzvērtīgu ekopunktu daudzumu no dalībvalstij iedalītajiem ekopunktiem attiecīgajā gadā. Šo ekopunktu daudzumu pievieno attiecīga gada ES rezervēm."
3. Pievieno šādu pantu:
"14.b pants
Komisija uzrauga Austrijas un pārējo dalībvalstu veiktās darbības, lai paaugstinātu to pakalpojumu līmeni, kas sniegti attiecībā uz kombinētajiem pārvadājumiem, šķērsojot Alpus. Komisija sastāda pirmo ziņojumu 2001. gadā."
4. Ar šādu pielikumu aizstāj D pielikumu:
"D PIELIKUMS
EKOPUNKTU SADALĪJUMS 2000. LĪDZ 2003. GADAM
Valsts | 2000 | 2001 | 2002 | 2003 |
I | 3789047 | 3688365 | 3401686 | 3076080 |
D | 3548525 | 3453294 | 3182073 | 2898150 |
A | 1519487 | 1476911 | 1355433 | 1274152 |
NL | 934373 | 909981 | 840560 | 750500 |
GR | 455749 | 443800 | 409792 | 366994 |
DK | 306414 | 298415 | 275649 | 246115 |
B | 240765 | 234349 | 216080 | 195793 |
UK | 64309 | 62630 | 57852 | 51654 |
S | 57042 | 55553 | 51315 | 45817 |
F | 37829 | 36841 | 34031 | 30385 |
LUX | 37829 | 36841 | 34031 | 30385 |
SF | 34986 | 34072 | 31473 | 28101 |
E | 9079 | 8842 | 8167 | 7292 |
IRL | 7566 | 7368 | 6806 | 6077 |
P | 3026 | 2947 | 2722 | 2431 |
ES REZERVE | 382105 | 371688 | 342547 | 311605 |
KOPĀ | 11428150 | 11121897 | 10250317 | 9321531 |
"3. pants
Šī regula stājas spēkā tās publicēšanas dienā Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2000. gada 21. septembrī

Labels: 8
18
20